[{"text_idx": "#000005", "text": "La diplomatia lukto pri la nomo de Tajvano dum la Olimpiko"}, {"text_idx": "#000007", "text": "La Olimpiko en Tokio de la jaro 2020 estis fruktodona por Tajvano, kies atletoj gajnis 10 medalojn, inkluzive orajn medalojn. Tamen kiam tajvanaj ormedalgajnintoj ekstaris sur la podio por ricevi siajn premiojn, ili estis akompanataj ne de la tajvana nacia flago, sed anstatau\u0306e de la flago de la C\u0302ina Tajpeja Olimpika Komitato, kiu havas prunusan floron."}, {"text_idx": "#000008", "text": "La tajvana teamo povas uzi nur tiun c\u0302i flagon dum la Olimpikaj Ludoj, c\u0302ar la Internacia Olimpika Komitato (IOK) kaj la Unuig\u0302intaj Nacioj dau\u0306re rifuzas permesi al Tajvano uzi g\u0302ian oficialan nomon, kiu estas la Respubliko C\u0302inio, au\u0306 g\u0302ian komune uzatan nomon, kiu estas Tajvano, en internacia nivelo, pro la longdau\u0306ra konflikto inter C\u0302inio kaj Tajvano."}, {"text_idx": "#000010", "text": "Respubliko C\u0302inio au\u0306 Tajvano partoprenas la Olimpikajn Ludojn ekde 1932. Tamen g\u0302i bojkotis la Ludojn en 1976 kaj 1980, kiam la gastigantaj nacioj rifuzis permesi al la atletoj konkuri sub la nomo Respubliko C\u0302inio."}, {"text_idx": "#000011", "text": "La lando revenis al la Olimpikoj nur en 1984, post kiam en 1981 en Lau\u0306zano (Lausanne) inter la Tajvana Olimpika Komitato kaj la Internacia Olimpika Komitato estis subskribita interkonsento."}, {"text_idx": "#000012", "text": "La montrado de la tajvana nacia flago dum la Olimpikoj c\u0302iam estis delikata problemo. Dum la Olimpiko en Londono en 2012 multaj indignis post kiam la tajvana nacia flago estis forigita de la Londona Olimpika Komitato de strata reklamo."}, {"text_idx": "#000013", "text": "Multaj tajvanaj atletoj diras ke tiu c\u0302i traktado estas humiliga kaj deprima. En 2018 Chi Cheng, iama ormedalgajninto de Olimpiko pri vojkampa atletiko, ekgvidis la organizaj\u0302on \u201cKampanjo de tajvana teamo por la Olimpiko de 2020 en Tokio\u201d por peti referendumon pri s\u0302ang\u0302o de g\u0302ia nomo de \u201cC\u0302ina Tajpejo\u201d al \u201cTajvano\u201d en c\u0302iuj internaciaj sportaj konkuroj, inkluzive la Olimpikon de 2020 en Tokio."}, {"text_idx": "#000014", "text": "Tiu c\u0302i referendumo okazis en novembro 2018. Tamen en julio 2018 la Orientazia Olimpika Komitato nuligis la rajton de Tajvano gastigi en 2019 la Orientaziajn Junularajn Ludojn kaj proparolanto de la c\u0302ina Oficejo pri Aferoj de Tajvano diris ke tiu c\u0302i nuligo okazis responde al la referendumo. Je la sama monato, IOK sendis leteron al la tajvana registaro, avertante g\u0302in ke g\u0302i riskos sian eblecon partopreni la Olimpikon se g\u0302i s\u0302ang\u0302os sian nomon."}, {"text_idx": "#000016", "text": "Tamen la problemo rilate nomon de Tajvano en internaciaj sportaj eventoj ne estas ankorau\u0306 solvita. Chi Cheng planis arang\u0302i la referendumon denove antau\u0306 la Olimpiko en Parizo en 2024."}, {"text_idx": "#000017", "text": "Kvankam Tajvano ne povis oficiale s\u0302ang\u0302i la nomon de sia teamo en la Olimpiko en Tokio, la anoncistoj de la Tokiaj Olimpikaj Ludoj en la japana referencis la teamon \u201cTajvano\u201d anstatau\u0306 \u201cC\u0302ina Tajpejo\u201d, kiam la atletoj eniris la Olimpikan stadionon dum la malferma ceremonio. Multaj civitanoj de Tajvano dankis Japanion en sociaj retoj por g\u0302ia rekono. Claire Wang, parlamentano el Tajvano, substrekis la momenton en sia Fejsbuk-pag\u0302o:"}, {"text_idx": "#000018", "text": "\u525b\u770b\u5b8c\u6771\u4eac\u5967\u904b\u9032\u5834\u5100\u5f0f,\u5be6\u5728\u662f\u597d\u611f\u52d5!"}, {"text_idx": "#000019", "text": "\u807d\u8aaa\u65e5\u672cNHK \u5728\u64ad\u5831\u6642,\u662f\u7528\u300c\u53f0\u6e7e(\u30bf\u30a4\u30ef\u30f3)\u300d\u4f86\u4ecb\u7d39\u6211\u5011\u3002"}, {"text_idx": "#000020", "text": "\u771f\u5fc3\u5e0c\u671b\u6709\u671d\u4e00\u65e5,\u6211\u5011\u80fd\u771f\u6b63\u4ee5\u53f0\u7063\u4e4b\u540d\u767b\u5834!"}, {"text_idx": "#000021", "text": "Mi j\u0302us spektis la malferman ceremonion kaj mi estis tiom kortus\u0302ita! Mi au\u0306dis ke NHK prezentis nin kiel \u201cTajvanon\u201d en japana elsendo. Mi vere esperas ke iutage ni povos uzi nian propran nomon, Tajvanon, por partopreni la Olimpikon."}, {"text_idx": "#000022", "text": "Tamen tajvana diplomato Jhy-wey Shieh atentigis ke la internacia alvoko por noms\u0302ang\u0302o ne estas praktika por Tajvano pro politika dinamiko ene de IOK:"}, {"text_idx": "#000023", "text": "\u6211\u53ef\u4ee5\u544a\u8a34\u5404\u4f4d,\u4ee5\u4e2d\u570b\u7684\u52e2\u529b,\u4ed6\u5011\u771f\u7684\u662f\u4f5c\u5f97\u5230\u4ee5\u300c\u53f0\u7063\u5b98\u65b9\u4e3b\u5c0e\u6b63\u540d\u516c\u6295\u300d\u70ba\u7531\u9054\u5230\u8b93\u53f0\u7063\u9078\u624b\u4e0d\u80fd\u53c3\u8cfd\u7684\u76ee\u7684!"}, {"text_idx": "#000024", "text": "\u53f0\u7063/Taiwan\u8981\u6b63\u540d,\u6c92\u932f,\u4f46\u662f\u53ef\u4ee5\u81ea\u5df1\u4f5c\u7684\u4e8b,\u70ba\u4ec0\u9ebc\u8981\u5192\u96aa\u4ea4\u7d66\u53cd\u5c0d\u8005\u53c3\u8207\u6c7a\u5b9a?\u570b\u969b\u5967\u59d4\u6703\u662f\u4e2d\u570b\u7684\u5834\u5b50,\u4e0d\u662f\u53f0\u7063\u4eba\u7684"}, {"text_idx": "#000025", "text": "Mi povas diri al vi ke C\u0302inio efektive havas la povon (en IOK) por malhelpi al tajvanaj atletoj partopreni la Ludojn, akuzinte la tajvanan registaron pri arang\u0302o de la referendumo. Estas vere ke Tajvano devus uzi la propran nomon de la lando. Tamen kial ni devas riski transdoni la decidon al nia oponanto? IOK estas ludejo de C\u0302inio, ne de Tajvano."}, {"text_idx": "#000026", "text": "Tamen Lee Yian, j\u0302urnalisto el Initium, c\u0302ina enketa retejo, atentigis en Fejsbuko ke dum Tajvano konsentis partopreni la Olimpikon sub la nomo \u201cC\u0302ina Tajpejo\u201d, la c\u0302ina registaro estonte povos provi s\u0302ang\u0302i la nomon de \u201cC\u0302ina Tajpejo\u201d al \u201cC\u0302inio Tajpejo\u201d:"}, {"text_idx": "#000027", "text": "\u4eca\u65e5\u4f60\u5728\u4e2d\u570b\u5b98\u5a92\u300a\u65b0\u83ef\u7db2\u300b\u8f38\u5165\u300c\u4e2d\u83ef\u53f0\u5317\u300d,\u5df2\u7d93\u641c\u5c0b\u4e0d\u5230\u4efb\u4f55\u8a5e\u689d\u548c\u5831\u5c0e\u4e86;\u5728\u9019\u5c46\u6771\u4eac\u5967\u904b\u88e1,\u4e2d\u570b\u4e5f\u5df2\u7d93\u5e7e\u4e4e\u90fd\u662f\u7528\u300c\u4e2d\u570b\u53f0\u7063\u300d\u4f86\u7a31\u547c\u53f0\u7063\u4ee3\u8868\u968a\u4e86\u3002"}, {"text_idx": "#000028", "text": "Hodiau\u0306 se oni serc\u0302as la terminon \u201cC\u0302ina Tajpejo\u201d en la c\u0302ina amaskomunikilo Xinhua, oni povas trovi neniujn menciojn; C\u0302inio uzas la terminon \u201cC\u0302inio Tajpejo\u201d por referenci al la tajvanaj atletoj dum la Olimpiko en Tokio."}, {"text_idx": "#000029", "text": "La termino \u201cC\u0302ina Tajpejo\u201d estas pli ambigua, c\u0302ar \u201cC\u0302ina\u201d referencas al la lingvo au\u0306 la etneco de la han-c\u0302inoj. Aliflanke, \u201cC\u0302inio Tajpejo\u201d sugestos ke Tajvano estas urbo ene de la Popola Respubliko C\u0302inio, same kiel \u201cC\u0302inio Honkongo\u201d. La s\u0302ang\u0302o de terminoj povus plu subfosi la statuson de Tajvano kiel sendependa kaj au\u0306tonoma s\u0302tato."}, {"text_idx": "#000030", "text": "Lee klarigis ke ekde 2016 Xinhua anoncis gvidlinion pri \u201cMalpermesitaj kaj tiklaj terminoj en novaj\u0302raportaj\u0302oj\u201d (\u300a\u65b0\u805e\u4fe1\u606f\u5831\u9053\u4e2d\u7684\u7981\u7528\u8a5e\u548c\u614e\u7528\u8a5e\u300b) kaj en la sekcio rilate al \u201cInternaciaj organizaj\u0302oj kaj Neregistaraj organizaj\u0302oj pri internaciaj ekonomio, negoco kaj komerco, kulturo kaj sporto\u201d, pro kio reprezentantoj de Tajvano devas esti nomitaj kiel tiuj de \u201cC\u0302inio Tajvano\u201d au\u0306 de \u201cC\u0302inio Tajpejo\u201d. Novaj\u0302aj amaskomunikiloj bezonas permeson de la Ministerio pri eksteraj aferoj au\u0306 de la Oficejo pri Aferoj de Tajvano por uzi la titolon \u201cC\u0302ina Tajpejo\u201d en siaj raportaj\u0302oj."}, {"text_idx": "#000031", "text": "Reunuig\u0302o de Tajvano kun C\u0302inio ig\u0302is s\u0302losila komponanto de granda c\u0302ina politika projekto de \u201crejunig\u0302o\u201d sub la gvido de c\u0302ina prezidanto Xi Jinping. En 2019 Xi klarigis ke la reunuig\u0302o kun Tajvano spegulos politikan modelon de Honkongo \u201cUnu lando, du sistemoj\u201d. La oficiala uzado de \u201cC\u0302inio Tajpejo\u201d lau\u0306as al politikaj ambicioj de Pekino."}, {"text_idx": "#000032", "text": "Lee opinias ke la nomo de Tajvano dum Olimpikoj kaj aliaj internaciaj eventoj plu restos politika batalejo."}, {"text_idx": "#000035", "text": "Dokumenta filmo el Tajvano prezentas forgesitan historion de vjetnama rifug\u0302ejo en la 1970-aj jaroj"}, {"text_idx": "#000036", "text": "C\u0302u Tajvano estas neagnoskita lando?"}, {"text_idx": "#000038", "text": "Rusiaj diplomatoj reagas al nova lingvoleg\u0302o en Kirgizio, revenigante kolonian pasintecon"}, {"text_idx": "#000044", "text": "Global Voices estas subtenata de la klopodoj de niaj volontulaj kontribuantoj, fondumoj, donacantoj kaj misio-servoj. Por pliaj informoj bonvolu legi nian Monkolektan Etikan Politikon."}, {"text_idx": "#000045", "text": "Speciala danko al niaj multaj subtenantoj"}]